הוועדה המשותפת לוועדת החוקה, חוק ומשפט, לוועדת הפנים ולוועדת המדע לפי חוק אמצעי זיהוי ביומטריים, כנסת 19, פרוטוקול מספר 3, 2014-12-01 12:30

דוד רותם: שלום רב, אני מתכבד לפתוח את הישיבה.

דוד רותם: אנחנו נעסוק היום בתקנות הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע (תיקון), התשע"ד-2014.

דוד רותם: בבקשה, גברתי.

נירה לאמעי-רכלבסקי: בישיבה הקודמת ערכנו דיון בנוסח שמונח כאן לפנינו.

נירה לאמעי-רכלבסקי: לא היתה הצבעה, כי היתה חסרה התייעצות עם שרת המשפטים, לפי סעיף 10ד לחוק הכללת אמצעי זיהוי.

נירה לאמעי-רכלבסקי: אקרא לו החוק הביומטרי.

נירה לאמעי-רכלבסקי: בינתיים קיבלנו אישור משרת המשפטים, ובנוסף קיבלנו את נוסח התקנות חתום על-ידי השר הנכנס, השר גלעד ארדן, כך שבעצם עכשיו התכנסנו – תלוי איך מסתכלים על זה, כי מצד אחד, אנחנו יכולים להתכנס רק כדי להצביע על מה שהסכמנו בפעם הקודמת, אבל אני מבינה שיש כאן בקשה לפתוח את הדיון מחדש.

פניה קירשנבאום: רק על סעיף אחד, שסוכם בזמנו, כשישבנו כאן - נציבות שירות האוכלוסין חשבה שמספיק אם נסתפק בעובדי רשות בחלוקת התעודות במפגש המשני, אבל כשחזרנו לדיון עם רשות האוכלוסין, וראינו את המצוקה והעומס של העבודה, הבנו שאנחנו חייבים להחזיר את הנושא לשירות לאומי ומתנדבים.

פניה קירשנבאום: לכן עם הנקודה הזאת ביקשנו לחזור ולדון על הבקשה הזאת פה, ואת הנקודה הזאת לפתוח לדיון, ואם אפשר, גם להצביע על זה.

נירה לאמעי-רכלבסקי: אני מפנה לחוות הדעת שהוספתי בפעם הקודמת לנוסח של התקנות לגבי הבעייתיות שקיימת לגבי מתנדבים ובנות שירות לאומי בתקשי"ר.

מאיר שטרית: אין שום בעיה.

מאיר שטרית: הם בסך הכול מוסרים תעודות.

נירה לאמעי-רכלבסקי: מדובר באנשים שמקבלים כרגע תפקיד לפי חוק.

נירה לאמעי-רכלבסקי: הם יהיה בעלי תפקידים - כך אנחנו גם קוראים לסעיף.

נירה לאמעי-רכלבסקי: אני לא מצאתי שום הוראה שמחייבת אותם בחובת נאמנות כלשהי, סנקציה, חובת סודיות להגנת הפרטיות.

נירה לאמעי-רכלבסקי: בעצם אין לנו שום מערכת דינים שקושרת את האנשים האלה- - -

פניה קירשנבאום: עובדי דואר חתומים על הדברים האלה, כשהם מחלקים דואר רשום?

תמר זנדברג: בנות שירות לאומי מחלקות דואר רשום?

פניה קירשנבאום: אבל זה מה שהם עושים – מחלקים תעודה אחרי שהיא כבר עברה את האישורים והכול.

פניה קירשנבאום: הם לא עושים הרכשה או משהו.

עירית ויסבלום: עו"ד עירית ויסבלום, רשות האוכלוסין וההגירה.

עירית ויסבלום: בדיון הקודם הסברנו בהרחבה את העניין הזה, וגם אז אמרנו שסעיף 6ג בחוק, כשחוקק לכתחילה, הכיוון היה לאפשר – זו היתה המחשבה אז – לעובדי רשות הדואר לעשות את התהליך של מסירת תעודת זהות על-ידי אימות של זהות של אדם מול התעודה.

עירית ויסבלום: בדיון הקודם אמרנו, שאם חשבנו על עובדי הדואר לעשות את זה, למה שבנות שירות לאומי, שנמצאות בלשכות ונתונות לפיקוח, ואפשר לבדוק אותן וכו', מה המניעה לתת להן הסמכות דרך 6ג לחוק?

עירית ויסבלום: אנחנו גם הסברנו בפעם הקודמת שבנות שירות לאומי, שעשו מעשים שהם לא תקינים – קודם כל, יש הסנקציות שהחוק קובע, מכל מיני היבטים, כפי שהזכרנו בדיון הקודם, וגם בת שירות לאומי שתעשה מעשה שהוא לא תקין, נפסיק לה את העבודה.

עירית ויסבלום: במובן הזה זה לא סנקציות של עובדי מדינה וכו', אבל השירות הלאומי- - -

תמר זנדברג: מה הקשר?

תמר זנדברג: עם כל הכבוד, בלי לפגוע באף בת שירות, זה כמו שתגידי: הפקיד במשרד הפנים או בדואר, מקבל דואר רשום – לכן אני יכולה לתת לבת שלי לחלק גם כן.

תמר זנדברג: מה הקשר?

דוד רותם: את יכולה.

תמר זנדברג: נכון, זו אחריות שלי, אבל השאלה כאן היא עקרונית: האם אנחנו יכולים לתת תפקיד שהוא מתוקף חוק, שזו לא סמכות שלטונית; יש פה סמכות שמוקנית מתוקף החוק במקום כזה, שאולי היא לא עושה את המעשה הרגיש בפני עצמה, היא לא עושה הרכשה- - -

קריאה: זאת נטילה.

דוד רותם: לא, היא לא עושה את זה.

תמר זנדברג: אדוני היושב-ראש, עצם העובדה שאנחנו בחוק מטילים אפשרות לבת שירות לאומי, שהיא לא עובדת מדינה, לא עניין של הסנקציה, מה נעשה אם היא תעשה משהו לא בסדר.

תמר זנדברג: באופן עקרוני, מדוע להטיל משהו, שהחוק נותן סמכות לעובד מדינה, לעובד משרד הפנים, על בת שירות לאומי?

תמר זנדברג: היא באה כמתנדבת.

תמר זנדברג: שירות לאומי במקור שלו, וזה נכון לכל התפקידים ששירות לאומי נמצא בהם – בחינוך, בסיעוד, בכל המקומות – הוא בא לתת אפשרות להתנדבות, לחוויה ערכית לבת השירות עצמה.

תמר זנדברג: זה לא בא להחליף עובדי מדינה.

תמר זנדברג: אנחנו רואים כאן ודווקא כאן- - -

פניה קירשנבאום: אני דווקא חשבתי שהם באים לסייע, קצת לעזור לבירוקרטיה האדירה שקיימת במדינת ישראל, וחשבתי שאולי קצת לעזור לקצר את התורים, ולהפוך משרדים יותר נגישים.

פניה קירשנבאום: כשהיא לומדת לתת שירות לציבור, מה הבעיה לתת שירות ולקצר את התורים?

תמר זנדברג: אנחנו לא יכולים באופן זוחל להתחיל לתת את התפקידים של עובדי מדינה לבנות שירות.

פניה קירשנבאום: שום דבר זוחל.

פניה קירשנבאום: יש פה תפקיד מוגדר, שמבקשים מהן לעשות.

תמר זנדברג: ואחר כך בגני הילדים- - -

פניה קירשנבאום: בגני הילדים – זה תעשי בוועדת העבודה והרווחה; לא בוועדה הזאת.

תמר זנדברג: בהחלט עשיתי את זה.

תמר זנדברג: כאן מדובר על תפקיד עוד יותר – את יודעת מה?

תמר זנדברג: אני לא יודעת מה יותר – אם יותר חינוך, לתת את הילדים שלנו בני ה-3 בידיה של בת שירות לאומי, ושוב – בנות נהדרות, עם כל הכוונות הטובות.

תמר זנדברג: זה לא התפקיד שלהן.

תמר זנדברג: כאן אנחנו מטילים בחוק באופן שהוא – אישור של הכנסת לתקנה שתקנה סמכות לבת שירות לאומי.

תמר זנדברג: אני לא חושבת שזה צריך לפרוץ את המסגרת הזאת.

תמר זנדברג: אני חושבת שהסמכות צריכה להישאר.

תמר זנדברג: בנות שירות לאומי, אני לא יודעת מה אפשר לתת להן לעשות כדי להקל, למרות שאם חסר כוח אדם, כנראה שחסרים עובדי מדינה בשכר, עם פנסיה, עם תנאים ראויים- - -

דוד רותם: עובדי קבלן.

תמר זנדברג: ולא עובדי קבלן, ולא שבנות שירות יעשו את התפקידים האלה.

פניה קירשנבאום: אפשר לנפח את מצבת כוח האדם במשרדי ממשלה עד אין סוף.

פניה קירשנבאום: אפשר שרוב התקציב ילך למצבת כוח אדם.

תמר זנדברג: גברתי סגנית השר, את אומרת לנו שיש עומס על כוח האדם הקיים, והם לא מספיקים, ולכן צריך להכניס בנות שירות, וכשאנחנו אומרים, אם יש עומס וחסר כוח אדם, בואו נוסיף כוח אדם, את אומרת: לא, ננפח את מצבת כוח האדם.

תמר זנדברג: אז מה את מציעה?

תמר זנדברג: חסר כוח אדם או לא חסר?

תמר זנדברג: אם חסר, תוסיפו כוח אדם.

תמר זנדברג: למה בנות שירות?

פניה קירשנבאום: זה לא אליי אלא למשרד האוצר.

תמר זנדברג: אין שום בעיה.

עירית ויסבלום: בסעיף 29 לחוק הביומטריה יש סנקציות פליליות- - -

נירה לאמעי-רכלבסקי: אלה קשורות בעיקר להעברות של מידע מתוך המאגר.

נירה לאמעי-רכלבסקי: זה דברים שהבנות האלה, לפי מה שאני מבינה, לא קרובות.

עירית ויסבלום: בכלל באמצעי זיהוי ביומטריים.

נירה לאמעי-רכלבסקי: לא כל הדברים נכנסים לסנקציות האלה.

נירה לאמעי-רכלבסקי: לי היתה הצעה – מאחר שאני עדיין רואה במצב המשפטי הקיים שלבנות האלה, לא חלות עליהן סנקציות שחלות על עובדי ציבור, למעט עניין הסיווג ביטחוני שלהן, שהן עושות סיווג ביטחוני על-פי כללי השב"כ, אני חשבתי אולי להוסיף כאן עניין של קבלת כתב מינוי מהשר.

נירה לאמעי-רכלבסקי: יש משמעות לקבלת כתב מינוי, כי ברגע שהן ממונות על-פי חיקוק, למעשה הן מוגדרות עובדות ציבור.

נירה לאמעי-רכלבסקי: שוב, יש כל העניין של להחיל עליהן דינים של עובדי ציבור, זה באמת קשה לי גם משפטית לומר, בואו נעשה את זה בתקנות, ואני רוצה לציין במאמר מוסגר שאולי אנחנו צריכים לתקן את החוק בעניין הזה לגבי בעלי התפקידים שהתכוונו אליהם במקור, שזה אותם אנשים שעובדים בחברות היי טק, במיקור חוץ וכדומה – לא כיוונו לבנות השירות, אבל אם אנחנו כאן מכניסים את זה לתוך התקנות, אולי שאותה בת תקבל, ואז נצטרך לנסח את זה – איזו הכשרה מינימלית.

נירה לאמעי-רכלבסקי: אני מבינה שלפי התקנות האלה, הן אמורות לקבל את ההכשרה.

נירה לאמעי-רכלבסקי: אני מציעה שנכתוב את זה בצורה ברורה.

עירית ויסבלום: זה מכוח העובדה שאנחנו קובעים – יש התקנה שהוספנו על הכשרה.

עירית ויסבלום: זה כל מי שנותן אמצעים ביומטריים.

עירית ויסבלום: זה חל עליהם מכוח זה.

נירה לאמעי-רכלבסקי: אני מציעה את העניין של המינוי.

נירה לאמעי-רכלבסקי: ברגע שהן מקבלות מינוי מהשר, זה אומר שחלים עליהן, לפחות לגבי חוק העונשין, דינים של עובדי ציבור.

דוד רותם: אני רוצה להצביע.

דוד רותם: האם אפשר להצביע?

נירה לאמעי-רכלבסקי: המינוי.

דוד רותם: הם לא מוכנים לזה.

עירית ויסבלום: אמרתי שקשה לי לקבל את זה בלי שמשרד המשפטים בחן את זה.

עירית ויסבלום: יש לזה השלכות של חוק העונשין.

נירה לאמעי-רכלבסקי: זו לא התנגדות עקרונית.

תמר זנדברג: אי-אפשר ככה.

דוד רותם: אפשר ככה.

תמר זנדברג: בואו נצביע, ואם יש השלכות – נפתור.

פניה קירשנבאום: לא אמרתי: אם יש השלכות.

פניה קירשנבאום: בטח לא לפרוטוקול, כי לא אמרתי: אם יש השלכות.

תמר זנדברג: אז תחזרי על מה שאמרת.

תמר זנדברג: בואו נצביע – ואז מה?

תמר זנדברג: אם יתברר שיש לזה השלכות, מה את מציעה לעשות?

פניה קירשנבאום: איזה השלכות?

עירית ויסבלום: קבענו שאנחנו לא רוצים להצביע עם התיקון שמוצע פה, בלי שמשרד המשפטים בחן את זה.

עירית ויסבלום: אפשר להצביע על הנוסח שהבאנו לוועדה.

תמר זנדברג: ככה את חושבת.

תמר זנדברג: אני חושבת שלא ראוי להצביע על זה.

תמר זנדברג: לא ראוי לתת סמכות בתקנה לבנות שירות בחוק, לתת להן סמכות כזו.

תמר זנדברג: גם היועצת המשפטית אומרת את זה.

תמר זנדברג: אנחנו מנסים למצוא- - - שגם לו יש השלכות, וגם הורדנו את זה כבר בדיון הקודם.

דוד רותם: אנחנו הולכים להצביע.

דוד רותם: רבותיי, מי בעד אישור התקנות?

תמר זנדברג: איזה תקנות?

תמר זנדברג: מונח לנו פה נוסח שהסעיף הזה מחוק.

תמר זנדברג: על זה אנחנו מצביעים?

דוד רותם: כן.

דוד רותם: על הנוסח הזה שנמצא אצלך.

מאיר שטרית: הנוסח המקורי.

עירית ויסבלום: יש טעות באתר.

תמר זנדברג: על זה אני מצביעה?

תמר זנדברג: חבר'ה, אתם לא יכולים לעשות צחוק מחברי כנסת.

תמר זנדברג: על מה אני מצביעה?

תמר זנדברג: התקנות פה של בנות שירות.

תמר זנדברג: אני מסבה את תשומת לבך, בשבילך, זה מחוק.

תמר זנדברג: שיהיה ברור.

דוד רותם: בסדר.

דוד רותם: אז אנחנו מבטלים את המחיקה.

דוד רותם: אנחנו מוחקים את סעיף 1, לגבי בנות שירות לאומי.

דוד רותם: אני מוחק את המחיקה.

דוד רותם: רבותיי, מי בעד- - -

תמר זנדברג: אדוני, אפשר לשאול משהו?

תמר זנדברג: אנחנו בדיון הקודם הסכמנו שיש טעם לפגם גדול מאוד בנתינת הסמכות הזאת לבנות שירות.

דוד רותם: לא הסכמנו לשום דבר כזה.

דוד רותם: את אולי הסכמת.

תמר זנדברג: לא.

תמר זנדברג: אני לא מגישה נוסחים לוועדה.

תמר זנדברג: אנחנו הסכמנו.

תמר זנדברג: אפשר להסתכל בפרוטוקול.

מאיר שטרית: היא הציעה לוותר על בנות השירות כדי לרצות אותך.

מאיר שטרית: היא חזרה בה.

תמר זנדברג: מה זה לרצות?

תמר זנדברג: אף אחד לא מרצה אותי פה.

תמר זנדברג: אני העליתי נקודה.

תמר זנדברג: היתה עליה הסכמה.

פניה קירשנבאום: לא הסכמנו על הנקודה הזאת, אלא הסכמנו ללכת לפשרה, ובדקנו עם הרשות.

פניה קירשנבאום: באותו דיון, כפי שכבר אמרתי בפתיח, חשבנו שנוכל להסתדר.

פניה קירשנבאום: חזרנו הביתה, דיברנו, שקלנו, וראינו שאנחנו לא יכולים להסתדר, כי אחרת אנחנו מקשים על הציבור בקבלת התעודות.

מאיר שטרית: אדוני היושב-ראש, אולי יש פה אי-הבנה במהות העבודה שהן אמורות לעשות.

מאיר שטרית: בפועל היום, כשאדם בא לקבל תעודת זהות, מטפלים בו עובדי משרד הפנים, נוטלים ממנו את הנתונים.

מאיר שטרית: כשהכול נגמר, האיש מקבל הביתה הודעה: תעודת הזהות שלך הגיעה.

מאיר שטרית: הוא צריך לבוא שנית ללשכת משרד הפנים, לקבל ביד את התעודה.

מאיר שטרית: אני עשיתי את התהליך – לכן אני יודע.

מאיר שטרית: כשאתה בא למשרד הפנים לקבל את התעודה ביד, אתה מתבקש להניח את האצבע שלך על קורא אצבע שנמצא אצל הפקיד במשרד הפנים.

מאיר שטרית: כשרואים שהאצבע שלך זה אתה, נותנים לך את התעודה.

מאיר שטרית: זה הכול.

מאיר שטרית: אין פה שום נטילת איזה פרט, כלום.

תמר זנדברג: מה זה קשור?

מאיר שטרית: מה הסכנה פה?

מאיר שטרית: מה עובדת שירות הלאומי תעשה?

תמר זנדברג: זה לא עניין של סכנה.

מאיר שטרית: אפשר להגיד את זה לגבי מורות, לגבי סייעות.

תמר זנדברג: אנחנו אומרים את זה לגבי סייעות.

מאיר שטרית: זה ויכוח אחר.

תמר זנדברג: זה לא ויכוח אחר.

תמר זנדברג: זה הוויכוח.

מאיר שטרית: למה דווקא לגבי הסעיף הזה?

תמר זנדברג: אני נגד שבנות שירות יעשו תפקידים של עובדי מדינה.

מאיר שטרית: הלוואי שאפשר היה- - -

תמר זנדברג: מה זה, הלוואי?

תמר זנדברג: זה בידינו כרגע.

תמר זנדברג: אחר כך אנחנו שומעים שלא נוסיף למצבת כוח האדם.

תמר זנדברג: למה לא נוסיף למצבת כוח האדם?

פניה קירשנבאום: אני אומרת שחסר כוח אדם.

תמר זנדברג: אז במקום לומר: למה שנוסיף למצבת כוח האדם, תדרשי להוסיף למצבת כוח האדם.

דוד רותם: רבותיי, אני עובר להצבעה.

נירה לאמעי-רכלבסקי: אני רוצה לציין על מה אנחנו מצביעים.

נירה לאמעי-רכלבסקי: הנוסח שיש בפניכם, היו בו תיקונים קטנים שהסכמנו עליהם.

נירה לאמעי-רכלבסקי: מאחר שכרגע אנחנו משנים את מה שהוסכם בישיבה הקודמת- - -

תמר זנדברג: אני לא השתכנעתי שהסיבה שאנחנו משנים את מה שהוסכם בישיבה הקודמת היא סיבה- - -

דוד רותם: אז תצביעי נגד.

תמר זנדברג: כשנגיע להצבעה, אחליט מה אצביע.

תמר זנדברג: בינתיים אני עוד בשלב שכנוע הוועדה.

תמר זנדברג: גברתי סגנית השר, בישיבה הקודמת את אמרת, כשהסכמת להוריד – גם לא אמרת שתבדקי; אמרת, ואני מצטטת: אנחנו מוכנים להוריד את הנושא של השירות הלאומי ומתנדבים, וללכת לעובדים של רשויות מקומיות.

תמר זנדברג: בכל זאת עובדי רשויות מקומיות הם בתקשי"ר.

תמר זנדברג: כלומר יש לנו כאן משמעות לכך שתקנות שירות המדינה חלות על העובדים האלה, ולא נאמר בשום מקום שזה דבר שצריך להיבדק וכו'.

תמר זנדברג: היה כאן דיון, האם על העובדים האלה חלות תקנות שירות המדינה או לא.

תמר זנדברג: הוסכם כאן שעל עובדי רשויות מקומיות חלות, ועל בנות שירות לאומי לא חלות.

תמר זנדברג: זו הסיבה שבשלה ביצענו את האנטי מחיקון.

נירה לאמעי-רכלבסקי: זה לא רק התקשי"ר; זה גם הוראות חוק העונשין, שירות הציבור, מתנות.

נירה לאמעי-רכלבסקי: על עובדי רשויות מקומיות חלים כל הדינים האלה.

תמר זנדברג: אז איזה שינוי חל בהקשר הזה מהישיבה הקודמת לזו?

דוד רותם: שמשרד הפנים לא יכול להתארגן בלי זה.

תמר זנדברג: אנחנו עכשיו לפני דיוני תקציב.

תמר זנדברג: נקבע שיתארגן בלי זה.

תמר זנדברג: בגלל המסירה הלא משמעותית הזאת, שאין לה שום סמכות, ולא שום דבר, זה רק דבר טכני וקטן - בלי זה לא יכולים להסתדר?

תמר זנדברג: יש פה סתירה.

תמר זנדברג: זה לא הגיוני.

דוד רותם: טוב.

דוד רותם: אני רוצה לעבור להצבעה.

תמר זנדברג: אפשר תשובה על זה?

תמר זנדברג: לגבי הנושא של תקנות שירות המדינה, שלא חלות על בנות השירות הלאומי?

דוד רותם: הן כבנות שירות לאומי, מה שחל עליהן, חל עליהן.

תמר זנדברג: מה חל עליהן?

מאיר שטרית: אז לא חל.

מאיר שטרית: לא צריך שיחולו עליהן.

מאיר שטרית: היושב-ראש, תצביע.

מאיר שטרית: אי-אפשר שמישהו שישתלט על הישיבה.

מאיר שטרית: אנחנו לא יכולים להישאר פה לנצח.

מאיר שטרית: יש לנו ישיבות אחרות.

מאיר שטרית: קפצתי מישיבה אחרת.

תמר זנדברג: אז אתה מוזמן לחזור לישיבה האחרת שלך עד שנלבן את הסוגיה הזאת, כי זאת לא סוגיה של מה בכך.

מאיר שטרית: לא מקבלים את דעתך, נקודה.

מאיר שטרית: לא מסכים אתך.

מאיר שטרית: לא צריך לחול עליהן שום דבר.

מאיר שטרית: הן מוסרות תעודות, נקודה.

מאיר שטרית: מה הסיפור שלך?

תמר זנדברג: רק שזה לא מה שסיכמנו בישיבה הקודמת.

מאיר שטרית: לא סיכמנו.

דוד רותם: נכון.

דוד רותם: לא סיכמנו.

תמר זנדברג: הפרוטוקול כאן, מפיה של סגנית השר.

פניה קירשנבאום: לכן חזרנו עם זה היום.

תמר זנדברג: אם אפשר סיבה, למה היא חזרה בה.

דוד רותם: כי למשרד הפנים קשה להתארגן בלי זה.

תמר זנדברג: אם כך, כנראה שלא מדובר בסמכות של מה בכך; כנראה שמדובר במשהו שצריך אותו.

פניה קירשנבאום: תמר, לא משנה כמה פעמים תחזרי על זה.

פניה קירשנבאום: המהות של זה לא משתנה.

פניה קירשנבאום: אני וכל מי שיושב סביב השולחן שמע אותך והבין מה אמרת בפעם הראשונה.

תמר זנדברג: אני מצטטת את הדברים שלך מהישיבה הקודמת.

תמר זנדברג: את מוכנה להסביר- - -

פניה קירשנבאום: הסברתי, ואת לא מקבלת אותם.

תמר זנדברג: לא הסברת.

תמר זנדברג: רק הסברת שאין מי שימסור את התעודה.

תמר זנדברג: אבל זה לא הופך את תקנות- - -

פניה קירשנבאום: אמרתי שזה מקצר את התורים, ואנחנו רוצים להיות עם הפנים לציבור.

תמר זנדברג: בלי שתקנות שירות המדינה חלות על מי שמוסר את התעודה?

תמר זנדברג: זה הפנים לציבור שלך?

תמר זנדברג: ומה תעשי כשתהיה תביעה?

תמר זנדברג: מה תעשי כשתהיה בעיה, כשיחול חוק עונשין?

תמר זנדברג: מה תגידי אז?

תמר זנדברג: התרעתי בפני הוועדה שתקנות שירות המדינה לא חלות, ועדיין דחפתי שזה יאושר?

תמר זנדברג: מה תסבירי?

תמר זנדברג: האחריות עליך.

דוד רותם: אני שואל, מי בעד?

דוד רותם: מי נגד?

מאיר שטרית: אני מחליף את גפני.

דורית ואג: גפני יושב פה מטעם ועדת מדע; לא חוקה.

מאיר שטרית: אז הוא לא מצביע.

דורית ואג: אני צריכה לבדוק את זה.

דוד רותם: אז הוא לא מצביע.

דוד רותם: בעד – 2

דוד רותם: אושר.

דוד רותם: תודה.

דוד רותם: התקנות אושרו.

דוד רותם: תודה רבה, הישיבה נעולה.